Vrystaatse boer uit honderde duisende rande geswendelTer illustrasie. Foto: Rawpixel/Pixabay.com Die Bloemfonteinse hooggeregshof het ’n finale beslagleggingsbevel op die bankrekening van ’n verdagte of verdagtes toegestaan sodat ’n boer ’n gedeelte van ’n groot bedrag geld waaruit hy vroeër vanjaar geswendel is, kan terugkry. Lt.kol. Philani Nkwalase, woordvoerder van die polisie, sê ’n Vrystaatse boer wat gewoonlik vee by ander boere en veilings koop, het op 20 Maart ’n bedrag van R768 477 na die verdagte se bankrekening oorbetaal nadat hy per e-pos ’n faktuur ontvang het waarin hy in kennis gestel is dat die klant se bankbesonderhede na bewering verander het. Die boer het egter later besef dat hy bedrieg is toe sy klant laat weet het dat hy nooit die geld ontvang het nie. Die saak is dadelik by die owerhede aangemeld en die swendelaar se bankrekening is in April gevries. Daar was egter in dié stadium net R270 000 van die boer se geld in die bankrekening oor. Die boer sal nou dié bedrag ingevolge die finale beslagleggingsbevel kan terugkry. ’n Voorlopige ondersoek deur die Valke dui daarop dat die verdagte(s) vermoedelik die boer se e-pos gekuberkraak het en sy lewendehaweaankooptransaksies onderskep het. Niemand is nog in verband met die voorval in hegtenis geneem nie aangesien die adres wat by die bankbesonderhede verskaf is, vals is, sê Nkwalase. Die ondersoek duur voort.